પોતાની રિટાયરમેન્ટ માટે તેઓ માને છે કે ઊલટું તેમણે હવે તો રિટાયરમેન્ટ વિશે વિચારવું જ ન જોઈએ, કારણ કે આટલાં વર્ષોના અનુભવનો લાભ દરેક દરદીને મળે એ જરૂરી છે. આ બાબતે વાત કરતાં તેઓ કહે છે, ‘અમે જ્યારે મેડિસિન ભણીને નીકYયાં હતાં ત્યારે અમે રોગો સામે કઈ રીતે કામ કરવું એ જાણતાં હતાં. આજે આટલાં વર્ષોના અનુભવ પરથી એ સમજાય છે કે દરદીના ફક્ત રોગને જોવાનો હોતો નથી, પરંતુ દરદીને સંપૂર્ણ રીતે જોવાનો હોય છે. તેના સંજોગો, પરિસ્થિતિ, માનસિક સ્થિતિ અને કઈ રીતે તે રોગને જુએ છે એ બધું જ ઇલાજમાં જરૂરી છે. હવે અમે ફક્ત રોગને નહીં, રોગીને પણ ઠીક કરી શકીએ છીએ. એટલે અત્યારે કામ છોડવું ન જોઈએ. જે નાનકડા તફાવત પણ અમે તેમના જીવનમાં લાવી શકીએ એ તફાવત જ અમને વધુ કામ કરવાની અને સ્વસ્થ રહેવાની પ્રેરણા આપી જાય છે.’